**MYTILINEOS – ENERGY & METALS**

**FLASH NOTE ΟΙΚΟΝΟΜΙΚΩΝ ΑΠΟΤΕΛΕΣΜΑΤΩΝ Α’ ΕΞΑΜΗΝΟΥ 2023**

***Νέα μεγάλη αύξηση στα καθαρά κέρδη, που υπερβαίνει κατά 61% την επίδοση του Α’ εξαμήνου του 2022***

***Εδραίωση των υψηλών επιδόσεων και προετοιμασία για περαιτέρω ανάπτυξη στο διεθνές στερέωμα***

**Αθήνα, Ελλάδα – 27 Ιουλίου 2023 –** Η MYTILINEOS (RIC: MYTr.AT, Bloomberg: MYTIL.GA) ανακοινώνει τα Οικονομικά Αποτελέσματα Α’ εξαμήνου 2023.

* **49% αύξηση των Κερδών προ Φόρων, Τόκων και Αποσβέσεων (EBITDA) που ανήλθαν σε €438 εκατ.**, έναντι €293 εκατ. την αντίστοιχη περίοδο του προηγούμενου έτους.
* **61% αύξηση στα Καθαρά Κέρδη Μετά από Δικαιώματα Μειοψηφίας** που ανήλθαν σε **€268 εκατ.** έναντι €166 εκατ. το A’ εξάμηνο του 2022. Αντίστοιχα, τα **κέρδη ανά μετοχή** διαμορφώθηκαν σε €1,94, αυξημένα κατά 59% σε σύγκριση με την αντίστοιχη περίοδο του προηγούμενου έτους.
* **17% αύξηση του Κύκλου Εργασιών** που ανήλθε σε **€2.516 εκατ.,** σε σύγκριση με €2.154 εκατ. το A’ Εξάμηνο του 2022.
* **Ο καθαρός δανεισμός** σε προσαρμοσμένη βάση διαμορφώθηκε **στα €1.019 εκατ.,** μέγεθος από το οποίο έχει εξαιρεθεί ποσό ύψους €220εκατ., που αφορά σε δανεισμό χωρίς αναγωγή (non-recourse debt). Παρά το εντατικό επενδυτικό πρόγραμμα που βρίσκεται σε πλήρη εξέλιξη, το προσαρμοσμένο Net Debt/EBITDA διαμορφώθηκε στο 1,05x, επίπεδο εφάμιλλο ή και καλύτερο από τις επιδόσεις εταιρειών εντός της επενδυτικής βαθμίδας. Σημειώνεται ότι μετά από την πιο πρόσφατη αναβάθμιση της MYTILINEOS από τη FITCH σε «ΒΒ+» , η Εταιρεία απέχει πλέον μόλις ένα βήμα από την επίτευξη του στόχου κατάκτησης της επενδυτικής βαθμίδας, για πρώτη φορά στην ιστορία της.
* Επιτυχημένη έκδοση **7-ετούς Κοινού Ομολογιακού Δανείου** ύψους **€500εκ.** με επιτόκιο **4,0%** και σημαντική υπερκάλυψη, καθώς το συνολικό προσφερόμενο ποσό ξεπέρασε το €1δισ.. Η συγκεκριμένη έκδοση ήταν η πρώτη για την ελληνική αγορά το 2023 ενώ σημειώθηκε και η υψηλότερη ιστορικά συμμετοχή από ιδιώτες επενδυτές στους οποίους κατανεμήθηκε ποσοστό 91% της έκδοσης. Μετά την ολοκλήρωση της συγκεκριμένης έκδοσης, αφενός ενισχύεται η ρευστότητα της Εταιρείας και η απρόσκοπτη υλοποίηση του μεγάλου επενδυτικού της πλάνου που βρίσκεται σε πλήρη εξέλιξη, αφετέρου ομαλοποιείται σημαντικά το debt curve και μάλιστα σε πιο μακροχρόνιο ορίζοντα.

Σχολιάζοντας τα Οικονομικά Αποτελέσματα, ο Πρόεδρος και Διευθύνων Σύμβουλος της Εταιρείας, Ευάγγελος Μυτιληναίος ανέφερε:

«*Οι ισχυρές οικονομικές επιδόσεις  στο Α’ Εξάμηνο του 2023 επιβεβαιώνουν, για μία ακόμα φορά, την ανθεκτικότητα του επιχειρηματικού μοντέλου της MYTILINEOS απέναντι στις συνεχώς μεταβαλλόμενες συνθήκες της αγοράς, στην πρωτοφανή μεταβλητότητα των τιμών της ενέργειας κατά τη διάρκεια της τελευταίας διετίας αλλά και στις εντονότερες πληθωριστικές πιέσεις που έχουν καταγραφεί τα τελευταία πολλά χρόνια.*

*Πιστοποιούν, επίσης τα απτά οφέλη που προκύπτουν από τον πρόσφατο εταιρικό μετασχηματισμό της MYTILINEOS Energy & Metals, ο οποίος έχει ήδη λάβει θερμή υποδοχή στις διεθνείς χρηματοοικονομικές και χρηματοπιστωτικές αγορές κεφαλαίων. Τα πλεονεκτήματα και οι σημαντικές συνέργειες που επιφέρει η συνύπαρξη των Κλάδων της Ενέργειας και των Μετάλλων γίνονται όλο και περισσότερο ορατά και αποτελούν τους βασικούς μοχλούς ανάπτυξης της Εταιρείας παρά τις συνθήκες νομισματικής σύσφιξης και τη σημαντική αποκλιμάκωση των τιμών της ενέργειας στο Α’ Εξάμηνο του έτους».*

1. **ΒΑΣΙΚΑ ΟΙΚΟΝΟΜΙΚΑ ΜΕΓΕΘΗ**

|  |  |  |  |
| --- | --- | --- | --- |
| Ποσά σε εκ € | **Α΄Εξαμ. 2023** | **Α΄Εξαμ. 2022** | **Δ %** |
| Κύκλος Εργασιών | 2.516 | 2.154 | 17% |
| EBITDA | 438 | 293 | 49% |
| Καθαρά Κέρδη | 268 | 166 | 61% |
| Κέρδη ανά μετοχή\* | 1,9381 | 1,2215 | 59% |
| **Περιθώρια (%)** |  |  | **Δ(μ.βάσης)** |
| EBITDA | 17,4% | 13,6% | 380 |
| Καθαρά Κέρδη | 10,7% | 7,7% | 294 |

\*Τελευταίοι δώδεκα μήνες , προσαρμοσμένα στις ίδιες μετοχές

O **κύκλος εργασιών** αυξήθηκε σε **€2.516 εκατ**. έναντι €2.154 εκατ. στο Α’ Εξάμηνο του 2022, σημειώνοντας αύξηση 17% παρά την σημαντική αποκλιμάκωση των τιμών ενέργειας και μετάλλων. Τα **Κέρδη προ Φόρων, Τόκων και Αποσβέσεων** (EBITDA) σημείωσαν επίσης σημαντική αύξηση, κατά 49% στα **€438 εκατ.** έναντι €293 εκατ. την αντίστοιχη περίοδο του προηγούμενου έτους, επωφελούμενα από τη σταθερή αύξηση της κερδοφορίας του Κλάδου της Ενέργειας και συγκεκριμένα της δραστηριότητας των Ανανεώσιμων Πηγών Ενέργειας (ΑΠΕ), η οποία συνεισέφερε το μεγαλύτερο ποσοστό (29%) στα EBITDA του Κλάδου, καθώς και της προμήθειας ηλεκτρισμού και φυσικού αερίου, ως αποτέλεσμα της συνεχούς διεθνοποίησης των δραστηριοτήτων της Εταιρείας.

H MYTILINEOS πέτυχε την ιστορικά καλύτερη επίδοσή της σε A’ Εξάμηνο έτους με οδηγό τον Κλάδο της Ενέργειας. Συγκεκριμένα, πέραν της σημαντικής συνεισφοράς της M Renewables (ΑΠΕ Ελλάδας και εξωτερικού), η οποία είδε την κερδοφορία της να υπερδιπλασιάζεται (+117%) σε σύγκριση με το Α’ Εξάμηνο του 2022, ο κλάδος της Ενέργειας ευνοήθηκε επίσης από την ουσιαστική ενδυνάμωση της παρουσίας της MYTILINEOS στην προμήθεια φυσικού αερίου στην ευρύτερη περιοχή των Βαλκανίων και της ΝΑ Ευρώπης. Παράλληλα στην εγχώρια αγορά, η παρουσία της MYTILINEOS στην προμήθεια ηλεκτρικής ενέργειας, ενισχύεται σταθερά, καθώς με την ολοκλήρωση της διαδικασίας εξαγοράς της WATT+VOLT, το ενιαίο μερίδιο αγοράς πλέον προσεγγίζει το 13%, με περισσοτέρους από 500.000 πελάτες.

Ο Κλάδος της Μεταλλουργίας, στο Α’ Εξάμηνο του 2023, επανέλαβε τα ιστορικά υψηλά επίπεδα κερδοφορίας του Α’ εξαμήνου του 2022, παρά τη σημαντική πτώση τόσο των premia (>50%) όσο και των τιμών αλουμινίου (~23%). Η επίδοση αυτή οφείλεται κυρίως στην έγκαιρη ανάληψη δράσεων, από τη Διοίκηση της Εταιρείας, αναφορικά τόσο με την κατοχύρωση ευνοϊκών τιμών LME, ισοτιμίας €/$ όσο και για τον έλεγχο του κόστους. Τα παραπάνω, σε συνδυασμό με τις, κομβικής σημασίας, συνέργειες που προσφέρει η συνύπαρξη των τομέων Ενέργειας και Μετάλλων, διατηρούν τη MYTILINEOS μεταξύ των ανταγωνιστικότερων παραγωγών αλουμινίου και αλουμίνας παγκοσμίως.

Τέλος, ιδιαίτερα σημαντική ήταν η αύξηση των **Καθαρών Κερδών**, Μετά από Φόρους και Δικαιώματα Μειοψηφίας, που ανήλθαν σε **€268 εκατ**., αυξημένα κατά 61% σε σύγκριση με τα €166 εκατ. το αντίστοιχο εξάμηνο του 2022.

**Οι οικονομικές επιδόσεις της MYTILINEOS αναμένεται να ενισχυθούν ακόμη περισσότερο στο δεύτερο εξάμηνο του 2023, με νέες επενδύσεις που σταδιακά εισέρχονται σε φάση ολοκλήρωσης, όπως η νέα μονάδα ηλεκτροπαραγωγής 826MW. Παράλληλα, προωθούνται σημαντικές επενδύσεις σε ΑΠΕ που αναμένεται να ενισχύσουν περαιτέρω το χαρτοφυλάκιο έργων και τις οικονομικές επιδόσεις της M Renewables. Τα παραπάνω θα έχουν ως αποτέλεσμα, νέα, σημαντικά υψηλότερα επίπεδα κερδοφορίας, ενώ οι θετικές οικονομικές ροές επιτρέπουν την πραγματοποίηση όλων αυτών των επενδύσεων και την αύξηση του κύκλου εργασιών με απόλυτο έλεγχο στους βασικούς δείκτες μόχλευσης.**

Αναφορικά με την δραστηριότητα των κατασκευών, τα Κέρδη προ Φόρων, Τόκων και Αποσβέσεων (EBITDA) του νεοσυσταθέντος, από απόσχιση κλάδου της MYTILINEOS ανήλθαν σε €7 εκατ. έναντι €5 εκατ. την αντίστοιχη περίοδο του προηγούμενου έτους. Στο τέλος του Α’ εξαμήνου του 2023, το ανεκτέλεστο υπόλοιπο των εκτελούμενων έργων υποδομών, ξεπερνά τα €550 εκατ., ενώ συμπεριλαμβανομένων των έργων που βρίσκονται σε προχωρημένο στάδιο επικείμενης συμβασιοποίησης, ξεπερνά τα €900εκατ. Οι προοπτικές του κατασκευαστικού κλάδου στην Ελλάδα είναι ιδιαίτερα θετικές, κυρίως για έργα παραχωρήσεων και Συμπράξεων Δημόσιου & Ιδιωτικού Τομέα (ΣΔΙΤ), στα οποία ο Τομέας Υποδομών φιλοδοξεί εφεξής, να διαδραματίσει πρωταγωνιστικό ρόλο.

1. **ΕΝΗΜΕΡΩΣΗ ΓΙΑ ΤΗ ΛΕΙΤΟΥΡΓΙΑ ΤΩΝ ΕΠΙΧΕΙΡΗΜΑΤΙΚΩΝ ΚΛΑΔΩΝ:** 
   1. **Κλάδος Ενέργειας**

|  |  |  |  |
| --- | --- | --- | --- |
| Ποσά σε εκ € | **A’ Εξαμ.**  **2023** | **Α’ Εξαμ.**  **2022** | **Δ %** |
| Κύκλος Εργασιών | 1.994 | 1.640 | 22% |
| EBITDA | 303 | 157 | 92% |
| **Περιθώρια (%)** |  |  | **Δ(μ.βάσης)** |
| EBITDA | 15,2% | 9,6% | 560 |

Ο Κλάδος Ενέργειας κατέγραψε **κύκλο εργασιών €1.994 εκατ.** που αντιστοιχεί σε 79% του συνολικού κύκλου εργασιών, σημειώνοντας αύξηση κατά 22% σε σχέση με το Α’ Εξάμηνο του 2022. Τα **Κέρδη προ Φόρων, Τόκων και Αποσβέσεων (EBITDA),** διαμορφώθηκαν στα **€303 εκατ.** αυξημένα κατά 92% έναντι €157 εκατ. το Α’ Εξάμηνο του 2022.

H MYTILINEOS Energy & Metals, μέσω της νέας της δομής, έχει αποκτήσει μια ακόμα πιο δυναμική κι ευέλικτη μορφή, ικανή να αντιμετωπίσει τις προκλήσεις που διαμορφώνονται, αλλά και αυτές που θα προκύψουν στο μέλλον. Ταυτόχρονα, η Εταιρεία τοποθετείται στρατηγικά στην πρώτη γραμμή της ενεργειακής μετάβασης ως μία κορυφαία και ολοκληρωμένη ενεργειακή εταιρεία, με διεθνή παρουσία σε όλο το φάσμα της ενέργειας (Renewables, Energy & Generation Management, Energy Customer Solutions, Integrated Supply & Trading and Power Projects ).

|  |  |
| --- | --- |
| **ΑΠΕ - Συνολικό χαρτοφυλάκιο MYTILINEOS** | **Ισχύς (GW)** |
| Σε Λειτουργία | 0,6 |
| Υπό Κατασκευή | 1,5 |
| Σε Προχωρημένο στάδιο ανάπτυξης\* | 2,7 |
| Σε μεσαίο στάδιο ανάπτυξης | 2,2 |
| Σε αρχικό στάδιο ανάπτυξης | 6,2 |
| **Συνολικό χαρτοφυλάκιο ΑΠΕ** | **13,3** |
|  |  |

\* Έργα έτοιμα προς κατασκευή είτε άμεσα είτε κατά τη διάρκεια των επόμενων 6 μηνών

Η συνολική δυναμικότητα του **ώριμου και εν λειτουργία Παγκόσμιου χαρτοφυλακίου** της M Renewables, που επεκτείνεται δυναμικά και στις 5 ηπείρους, είναι της τάξεως των **4,9 GW**, ενώ συμπεριλαμβάνοντας και μία σειρά έργων σε αρχικό και μεσαίο στάδιο ανάπτυξης, δυναμικότητας περίπου 8,5 GW, το **Παγκόσμιο χαρτοφυλάκιο της MYTILINEOS** πλέον ξεπερνά τα **13GW,** μία συνολική αύξηση ~4,2GW (ή 46%), στο Α’ εξάμηνο του 2023.

Το ~1/3 της αύξησης του παγκόσμιου χαρτοφυλακίου ΑΠΕ, οφείλεται στην αγορά των 5 φωτοβολταϊκών έργων στην Αλμπέρτα του Καναδά, από την [Westbridge Renewable](https://www.westbridge.energy/" \t "_blank) Energy, τα οποία θα έχουν τη δυνατότητα να παράγουν πάνω από 2TWh ετησίως. Το συνολικό κόστος της επένδυσης υπολογίζεται στα €1,16 δισ., χωρίς να συνυπολογίζεται το όφελος που θα έχει η MYTILINEOS από τα κίνητρα που πρόσφατα υιοθέτησε η κυβέρνηση του Καναδά για επενδύσεις σε καθαρές τεχνολογίες που προβλέπουν μείωση έως και 30% επί των κεφαλαιουχικών δαπανών, ενισχύοντας περαιτέρω την απόδοση των συγκεκριμένων έργων. Η εν λόγω συναλλαγή είναι η πρώτη τέτοιου είδους για την MYTILINEOS στην Βόρεια Αμερική, σε συνέχεια της διεθνούς στρατηγικής της Εταιρείας για αναζήτηση ευκαιριών σε χώρες και περιοχές με υψηλό εμπορικό ενδιαφέρον και φιλικό προς τις επιχειρήσεις περιβάλλον.

Επιπλέον η MYTILINEOS έχει σε πρώιμο στάδιο ανάπτυξης έργα αποθήκευσης ενέργειας σε Ελλάδα & Ιταλία, μέγιστης ισχύος έγχυσης ~ 1,3 GW. Να σημειωθεί ότι η MYTILINEOS συμμετείχε στην πρόσφατη διαγωνιστική διαδικασία για την λειτουργική και επενδυτική ενίσχυση  αυτόνομων μονάδων αποθήκευσης με μπαταρίες που διενήργησε η Ρυθμιστική Αρχή Αποβλήτων, Ενέργειας και Υδάτων (ΡΑΑΕΥ) στις 10 Ιουλίου.

Η παγκόσμια παραγωγή ενέργειας από μονάδες Ανανεώσιμων Πηγών, με **συνολική** **εγκατεστημένη** **ισχύ** **618MW,** στο πρώτο εξάμηνο του 2023 ανήλθε σε 474 GWhs, εκ των οποίων οι 286 GWhs παρήχθησαν από ΑΠΕ εντός Ελλάδος και οι υπόλοιπες 188 GWhs από ΑΠΕ του εξωτερικού.

Ταυτόχρονα συνεχίζονται κανονικά οι εργασίες για την ολοκλήρωση της κατασκευής του πρώτου σκέλους (135MW) του Ελληνικού Χαρτοφυλακίου των ~1,5GW φωτοβολταϊκών (Φ/Β), αξιοποιώντας πόρους από το Μηχανισμό Ανάκαμψης και Σταθερότητας (RRF), τα οποία εισέρχονται ήδη σταδιακά σε λειτουργία κατά τη διάρκεια του 2023. Παράλληλα εντός του έτους ξεκινά η κατασκευή του δεύτερου Ελληνικού χαρτοφυλακίου δυναμικότητας 160 MW.  Όσον αφορά στο διεθνές χαρτοφυλάκιο η MYTILINEOS, σήμερα κατασκευάζει πάνω από 1,5GW Φ/Β εκτός Ελλάδος, τα οποία αναμένεται να τεθούν σε λειτουργία τους επόμενους μήνες.

Στο πλαίσιο της Παγκόσμιας Ενεργειακής Μετάβασης, μέσω της στροφής προς τις ΑΠΕ, καθώς και της Στρατηγικής Βιώσιμης Ανάπτυξης που υιοθέτησε η Εταιρεία τα τελευταία χρόνια, η MYTILINEOS προχώρησε εντός του πρώτου εξαμήνου 2023 σε σύναψη διμερών συμφωνιών προμήθειας ηλεκτρικής ενέργειας μεταξύ παραγωγών ΑΠΕ και τελικών καταναλωτών («πράσινα» PPAs - Power Purchase Agreements):

* Αυστραλία , Φ/Β 23 MW με Zen Energy
* Αυστραλία , Φ/Β 53 MW με Smartest Energy
* Αυστραλία , Φ/Β 150 MW με Telstra & NBN

Παράλληλα, η ΜYTILINEOS συνεχίζοντας με αποτελεσματικότητα το Asset Rotation Plan, προχώρησε, εντός του πρώτου εξαμήνου του 2023, στη διάθεση έργων στην Ευρώπη, συνολικής ισχύος άνω των 250MW.

Αναφορικά με τα έργα για τρίτους, συνεχίζεται χωρίς προβλήματα η εκτέλεση των έργων σε χώρες όπως η Ισπανία, το Ηνωμένο Βασίλειο, η Ελλάδα, η Ιταλία, η Ρουμάνια και η Χιλή. Εντός του πρώτου εξαμήνου του 2023 συμβασιοποιήθηκαν νέα έργα για τρίτους συνολικής δυναμικότητας ~671 MW σε Ελλάδα,  Ιταλία, Ρουμανία και Αγγλία, με το συμβασιοποιημένο υπόλοιπο (υπογεγραμμένο ανεκτέλεστο) να διαμορφώνεται στα €369 εκατ., ενώ επιπλέον €465 εκατ. βρίσκονται σε φάση τελικής διαπραγμάτευσης.

Στοιχεία Ελληνικής Αγοράς – Α’ Εξαμήνου 2023

|  |  |  |  |  |
| --- | --- | --- | --- | --- |
| **Παραγωγή ανά τύπο Μονάδας [TWh]** | **Α΄Εξάμ. 2023** | **Α΄Εξάμ. 2022** | **Α΄Εξάμ.2023 % Μίγματος** | **Α΄Εκάμ.2022 % Μίγματος** |
| Λιγνίτης | 2,1 | 2,5 | **9%** | 10% |
| Φυσικό Αέριο | 6,5 | 9,2 | **28%** | 36% |
| Υδροηλεκτρικά | 1,6 | 2,2 | **7%** | 8% |
| ΑΠΕ1 | 9,6 | 9,0 | **41%** | 35% |
| Καθαρές Εισαγωγές | 3,5 | 2,8 | **15%** | 11% |
| **Σύνολο** | **23,5** | **25,6** | **100%** | 100% |

1 Ανανεώσιμες Πηγές Ενέργειας

|  |  |  |  |
| --- | --- | --- | --- |
| **Παραγωγή MYTILINEOS (TWhs) - Ελλάδα** | **Α΄Εξαμ. 2023** | **Α΄Εξαμ. 2022** | **Δ%** |
| Θερμικές Μονάδες | 2,2 | 2,4 | -11% |
| ΑΠΕ | 0,3 | 0,3 | 9% |
| **Σύνολο** | **2,4** | **2,7** | **-9%** |

Στο Α’ Εξάμηνο του 2023 σημειώθηκε μείωση των τιμών φυσικού αερίου (ΦΑ) στην Ευρώπη, συνεπεία των ήπιων καιρικών συνθηκών, που σε συνδυασμό με την επάρκεια των αποθεμάτων ΦΑ οδήγησαν με τη σειρά τους σε μείωση της χονδρεμπορικής τιμής (DAM). Η ζήτηση ηλεκτρικής ενέργειας κυμάνθηκε σε χαμηλότερα επίπεδα στο πρώτο εξάμηνο του 2023, με τη μείωση να είναι της τάξης του 8% σε σχέση με το πρώτο εξάμηνο του 2022.

Πιο αναλυτικά οι τρείς σταθμοί συνδυασμένου κύκλου (CCGTs) και ο ένας σταθμός συμπαραγωγής ηλεκτρισμού-θερμότητας υψηλής αποδοτικότητας (CHP), παρήγαγαν στο Α’ Εξάμηνο του έτους, αθροιστικά 2,16 TWh. Η ποσότητα αυτή αντιπροσωπεύει το 9,2% της συνολικής ζήτησης στο διασυνδεδεμένο σύστημα και το 33,1% της παραγωγής από μονάδες φυσικού αερίου, από ~25% που ήταν το 2022. Η συνολική παραγωγή εντός Ελλάδος, τόσο από τις θερμικές όσο και από τις ανανεώσιμες μονάδες της Εταιρείας ανήλθε σε 2,45 TWh, ποσότητα που αντιστοιχεί στο 10,4% της συνολικής ζήτησης

Η πτώση της παραγωγής από θερμικές μονάδες το Α’ εξάμηνο του 2023 σε σχέση με το αντίστοιχο εξάμηνο του 2022, οφείλεται κατά κύριο λόγο στην προγραμματισμένη συντήρηση του σταθμού του Αγ. Νικολάου (Protergia), που επηρέασε την παραγωγή της μονάδας σχεδόν για όλο το Α’ τρίμηνο. Ως εκ τούτου, η παραγωγή του δευτέρου εξαμήνου αναμένεται σημαντικά ενισχυμένη, καθώς πέραν από την αναμενόμενη αυξημένη συνεισφορά των δύο παλαιότερων CCGTs (Protergia, Korinthos Power), μεγάλη συμβολή θα έχει και η νέα μονάδα CCGT (826 MW), η οποία στο πρώτο εξάμηνο του έτους παρήγαγε μόλις 0,27 TWh. H νέα μονάδα CCGT, έρχεται σε μία περίοδο αυξημένης ζήτησης λόγω των υψηλών θερμοκρασιών της θερινής περιόδου, συμβάλλοντας έτσι αποφασιστικά στη στήριξη της μετάβασης της χώρας προς ένα ενεργειακό μείγμα με σημαντικά μικρότερο ανθρακικό αποτύπωμα. Τα παραπάνω, σε συνδυασμό με τον υψηλό βαθμό απόδοσης και ευελιξίας των μονάδων μας και την προμήθεια ΦΑ σε ανταγωνιστικές τιμές**, αναμένεται να ενισχύσουν σημαντικά την κερδοφορία του Β’ εξαμήνου.**

|  |  |  |  |
| --- | --- | --- | --- |
| **MYTILINEOS – Προμήθεια ΗΕ & ΦΑ** | **Α’ Εξάμ. 2023** | **Α’ Εξάμ. 2022** | **Δ%** |
| Σύνολο μετρητών ηλεκτρισμού και φυσικού αερίου | 531χιλ. | 345χιλ. | 54% |
| **Μερίδιο Αγοράς** | **12,8%** | **8,2%** | - |

Όσον αφορά στη δραστηριότητα της προμήθειας, η **Protergia**, έχοντας ενσωματώσει πλέον τη **WATT+VOLT**, ενδυναμώνει σταθερά την παρουσία της στην λιανική κλείνοντας το πρώτο εξάμηνο του 2023, με εκπροσώπηση 531 χιλιάδων συνολικά μετρητών ηλεκτρισμού και φυσικού αέριου, ενώ το μερίδιο της στην αγορά ηλεκτρισμού τον Ιούνιο του 2023 ξεπέρασε το 12,8% (μερίδια ΕΧΕ). Το επόμενο διάστημα η MYTILINEOS στοχεύει στο 20% της Ελληνικής κατανάλωσης, συνυπολογίζοντας και την εκπροσώπηση του Αλουμινίου, δημιουργώντας ένα ολοκληρωμένο «πράσινο» utility με διεθνή παρουσία. Έχοντας αξιοποιήσει την καθετοποίηση της λειτουργίας της εταιρείας στον Τομέα της Ενέργειας, η MYTILINEOS έχει προχωρήσει στη δημιουργία του πλέον ολοκληρωμένου παρόχου ενέργειας της νέας εποχής («Utility of the Future»).

Ταυτόχρονα, η MYTILINEOS, πέραν της Ελληνικής αγοράς, έχει επιτύχει μεγάλη διείσδυση και σε άλλες αγορές της ΝΑ Ευρώπης όσον αφορά στην προμήθεια και εμπορία φυσικού αερίου, στο πλαίσιο άλλωστε και της συνολικής διεθνοποίησής της Εταιρείας. Έχοντας δεσμεύσει τις περισσότερες χρονοθυρίδες εκφόρτωσης και αεριοποίησης στον τερματικό σταθμό της Ρεβυθούσας για τα επόμενα έτη, και αυξάνοντας σταθερά τους όγκους που εμπορεύεται (οι εισαγωγές φυσικού αεριού της εταιρίας αποτελούν το 35% των συνολικών εισαγωγών της χώρας), η MYTILINEOS έχει αναχθεί σε μία σημαντική περιφερειακή δύναμη όσων αφορά στην εμπορία φυσικού αερίου τόσο στα Βαλκάνια όσο και ευρύτερα στη ΝΑ Ευρώπη, πετυχαίνοντας έτσι ανταγωνιστικές τιμές στην προμήθεια ΦΑ, με το όφελος να διαχέεται, μέσω του συνεργατικού μοντέλου της Εταιρείας, σε όλες τις δομές της MYTILINEOS.

|  |  |
| --- | --- |
| **Ενεργειακά Έργα MYTILINEOS** | **Α’ Εξάμ. 2023** |
| Ανεκτέλεστο υπόλοιπο συμβασιοποιημένων έργων | **€1,1 δις.** |
| Σύνολο Έργων | **€1,9 δισ.** |

Ο Τομέας M Power Projects, εστιάζοντας σε έργα που προωθούν τους στόχους της Ενεργειακής Μετάβασης και της Βιώσιμης Ανάπτυξης, ενισχύει συνεχώς τη διεθνή του παρουσία εκτελώντας σήμερα 30 έργα σε 10 διαφορετικές χώρες.

Στο τέλος του Α’ εξαμήνου του 2023, το ανεκτέλεστο υπόλοιπο των συμβασιοποιημένων έργων ανήλθε στα €1,1 δισ., ενώ συμπεριλαμβανομένων των έργων που βρίσκονται σε προχωρημένο στάδιο συμβασιοποίησης, το σύνολο ανέρχεται στα **€1,9 δισ.,** εκ των οποίων το 16% αφορά σε έργα στην Ελλάδα και το 53% στο Ηνωμένο Βασίλειο, δραστηριότητα η οποία αναμένεται να σημειώσει σημαντικούς ρυθμούς ανάπτυξης. Σημαντικές προοπτικές ανάπτυξης προσφέρουν και οι πόροι του Ευρωπαϊκού Ταμείου Ανάκαμψης, καθώς η Ελλάδα λαμβάνει ιδιαίτερα υψηλή χρηματοδότηση ως ποσοστό του ΑΕΠ.

Αναφορικά με τις κυριότερες εξελίξεις του Α’ εξαμήνου του 2023, ο Τομέας M Power Projects ήρθε σε συμφωνία για την ανάπτυξη και κατασκευή μίας μονάδας παραγωγής ενέργειας με αεριοστρόβιλο ανοικτού κύκλου (OCGT) και καύσιμο φυσικό αέριο, ισχύος 299MW, στο Immingham του Ηνωμένου Βασιλείου, για την VPI Immingham – B LLP, του ομίλου Vitol. To OCGT αναμένεται να τεθεί σε εμπορική λειτουργία τον Ιούλιο 2025. Επίσης, το Α’ εξάμηνο του 2023 πραγματοποιήθηκε για τον Τομέα η έναρξη της σύμβασης για την «Προμήθεια και Εγκατάσταση Σύγχρονου Πυκνωτή» για λογαριασμό της RWE Generation UK PLC, στο Ηνωμένο Βασίλειο.

* 1. **Κλάδος Μετάλλων**

|  |  |  |  |
| --- | --- | --- | --- |
| Ποσά σε εκ € | **Α΄Εξάμ. 2023** | **Α΄Εξάμ. 2022** | **Δ %** |
| Κύκλος Εργασιών | 480 | 458 | 5% |
| EBITDA | 136 | 137 | -1% |
| **Περιθώρια (%)** |  |  | **Δ(μ.βάσης)** |
| EBITDA | 28,3% | 30,0% | -158 |

|  |  |  |  |
| --- | --- | --- | --- |
| **Συνολικοί όγκοι παραγωγής (χιλ. τν.)** | **Α΄Εξαμ. 2023** | **Α΄Εξάμ. 2022** | **Δ%** |
| **Αλουμίνα** | **429** | **424** | **1,2%** |
| *Πρωτόχυτο Αλουμίνιο* | *92* | *93* | *0%* |
| *Ανακυκλωμένο Αλουμίνιο* | *28* | *28* | *0%* |
| **Σύνολο Παραγωγής Αλουμινίου** | **120** | **120** | **0%** |

|  |  |  |  |
| --- | --- | --- | --- |
| **Τιμές Αλουμινίου & Αλουμίνας ($/t)** | **Α΄Εξάμ. 2023** | **Α΄Εξάμ. 2022** | **Δ%** |
| 3Μ LME | 2.362 | 3.080 | -23,3% |
| Δείκτης Τιμής Αλουμίνας (API) | 352 | 396 | -11,1% |

Η μέση τιμή του αλουμινίου (LME 3M) για το Α’ Εξάμηνο του 2023, διαμορφώθηκε στα 2.362$/τόνο, από 3.081$/τόνο το Α’ Εξάμηνο του 2022, σημειώνοντας ετήσια μείωση 23%. Κατά τη διάρκεια του Β’ Τριμήνου του 2023, οι τιμές του αλουμινίου διατήρησαν την πτωτική τους πορεία, φτάνοντας στα επίπεδα των 2.100$/τόνο, εξαιτίας παραγόντων όπως η προοπτική επιβράδυνσης της παγκόσμιας οικονομικής δραστηριότητας, η περαιτέρω αύξηση των επιτοκίων, η ομαλοποίηση των τιμών της ενέργειας και η αυξανόμενη προσφορά αλουμινίου που προέρχεται κυρίως από την Κίνα. Ωστόσο, στις αρχές του Γ΄ Τριμήνου 2023 διαφαίνεται ανάκαμψη των τιμών του αλουμινίου λόγω του ασθενέστερου δολαρίου και της προοπτικής ανάκαμψης της ζήτησης στην Κίνα.

Η παγκόσμια αγορά αλουμινίου παραμένει ελλειμματική, κυρίως λόγω της χαμηλής Κινέζικης παραγωγής, ως αποτέλεσμα της σημαντικά μειωμένης παραγωγής υδροηλεκτρικής ενέργειας, λόγω της παρατεταμένης ανομβρίας. Παρά το γεγονός ότι διανύουμε την παραδοσιακή περίοδο των βροχών, με ενισχυμένη δυνατότητα παραγωγής υδροηλεκτρικής ενέργειας, ο ρυθμός επανέναρξης της αδρανούς Κινέζικης παραγωγής μένει να φανεί.

Μικρή πτώση παρουσίασαν και τα premia της μπιγιέτας αλουμινίου, σε σύγκριση με το πρώτο τρίμηνο του 2023, καθώς κινήθηκαν σε επίπεδα χαμηλότερα των $600/ τόνο. Παρά την πρόσφατη υποχώρηση, τα premia της μπιγιέτας αλουμινίου παραμένουν σε υγιή επίπεδα σε σχέση με το παρελθόν, εν μέρει λόγω της μειωμένης Ευρωπαϊκής παραγωγής αλουμινίου, η οποία παραμένει μια σημαντικά ελλειμματική αγορά, με τις περισσότερες ανάγκες της να καλύπτονται από εισαγωγές από τρίτες χώρες, συμπεριλαμβανομένης της Ρωσίας, η παραγωγή της οποίας καλύπτει το 1/3 των Ευρωπαϊκών αναγκών. Το γεγονός ότι η ρωσική παραγωγή αλουμινίου δεν είναι τόσο θελκτική, καθώς η ανανέωση των υπαρχόντων συμβολαίων είναι αβέβαιη (π.χ. η Glencore ανακοίνωσε πως δεν θα ανανεώσει το συμβόλαιό της, αξίας 16 δισ. δολαρίων που λήγει το 2024, για αγορά αλουμινίου από τη Ρωσία), ενώ ταυτόχρονα η πλειονότητα των αποθεμάτων αλουμινίου στο LME είναι ρωσικής προέλευσης, και θα μπορούσε να επιφέρει ανοδική πίεση τόσο στις τιμές LME όσο και στα Ευρωπαϊκά premia.

Ο δείκτης API της αλουμίνας, ακολούθησε την τάση των τιμών του αλουμινίου, σημειώνοντας μείωση κατά 11% το Α’ Εξάμηνο του 2023 στα 353$/τόνο.

Παρά το αδύναμο περιβάλλον στην αγορά αλουμινίου, η MYTILINEOS, με έγκαιρη ανάληψη δράσεων, κατάφερε να επαναλάβει τα ιστορικά υψηλά επίπεδα κερδοφορίας που σημειώθηκαν στο Α’ εξάμηνο του 2022. Η MYTILINEOS, μεταξύ άλλων, κατάφερε την κατοχύρωση ευνοϊκών τιμών LME, ισοτιμίας €/$, καθώς και τον έλεγχο του κόστους, που σε συνδυασμό με τα σημαντικά συγκριτικά πλεονεκτήματα που προσφέρει η συνύπαρξη των τομέων Ενέργειας και Μετάλλων, οδήγησαν στην επίτευξη υψηλού περιθωρίου κέρδους και την διατήρηση της MYTILINEOS μεταξύ των ανταγωνιστικότερων παραγωγών αλουμινίου και αλουμίνας παγκοσμίως.

Οι τιμές του αλουμινίου συνήθως αντανακλούν την κατάσταση της παγκόσμιας οικονομίας, η οποία εξακολουθεί να βρίσκεται υπό πίεση με αποτέλεσμα μια πιο ασθενή από την αναμενόμενη ζήτηση, καθώς η «πράσινη» ανάπτυξη δεν μπορεί ακόμη να αντισταθμίσει πλήρως την περιορισμένη ζήτηση ως αποτέλεσμα του αδύναμου μακροοικονομικού περιβάλλοντος. Ωστόσο, η Ενεργειακή Μετάβαση αυξάνει τις ανάγκες για τα βασικά μέταλλα, με το αλουμίνιο να βρίσκεται στην κορυφή της λίστας, καθώς καλύπτει περισσότερο από το 50% της συνολικής παγκόσμιας αύξησης στη ζήτηση για την ενεργειακή μετάβαση. Η σημασία του αλουμινίου στην «πράσινη» επανάσταση, ενισχύεται περαιτέρω από το γεγονός ότι η Ευρωπαϊκή Επιτροπή πρόσθεσε πρόσφατα το βωξίτη, την αλουμίνα και το αλουμίνιο, στη λίστα Κρίσιμων Πρώτων Υλών (CRMA) μαζί με το Γάλλιο, ένα υποπροϊόν της επεξεργασίας βωξίτη για την παραγωγή αλουμίνας. Αυτές οι κρίσιμες πρώτες ύλες, σύμφωνα με την ΕΕ, είναι απαραίτητες για ένα ευρύ σύνολο στρατηγικών τομέων, συμπεριλαμβανομένων, μεταξύ άλλων, της βιομηχανίας των μηδενικών καθαρών εκπομπών (net zero industry) και της ψηφιακής βιομηχανίας.

**Προοπτικές για το υπόλοιπο του έτους**

Στο τέλος του Α’ εξαμήνου παρά τις θετικές προοπτικές για την ελληνική οικονομία, το διεθνές οικονομικό περιβάλλον παραμένει ιδιαίτερα ευμετάβλητο και χαρακτηρίζεται από έντονες προκλήσεις, καθώς οι διαδοχικές αυξήσεις των επιτοκίων με στόχο την τιθάσευση του πληθωρισμού ενισχύουν την προοπτική ύφεσης της οικονομίας.

Ωστόσο, παρά το ρευστό οικονομικό περιβάλλον και τις σημαντικές προκλήσεις, η MYTILINEOS καταγράφει θετικές προοπτικές για περαιτέρω άνοδο των οικονομικών της επιδόσεων στο β΄εξάμηνο του έτους, βασιζόμενη πρώτιστα σε σημαντικές επενδύσεις που σταδιακά εισέρχονται σε φάση ολοκλήρωσης.

Συγκεκριμένα,

* η έναρξη εμπορικής λειτουργίας της μονάδας ηλεκτροπαραγωγής 826MW
* η σημαντική αύξηση της συνεισφοράς των ΑΠΕ
* η διατήρηση ανταγωνιστικού κόστους παραγωγής στη μεταλλουργία
* αλλά και η συνεχής ενίσχυση της διεθνούς δραστηριότητας στην ενέργεια και στα μέταλλα

θέτουν ισχυρές βάσεις για την επίτευξή νέων ιστορικά υψηλών οικονομικών επιδόσεων για τη MYTILINEOS στο σύνολο του έτους.

***Για περισσότερες πληροφορίες, παρακαλούμε επικοινωνήστε:***

**Επενδυτικές Σχέσεις**

Tel. 210-6877300 | Fax 210-6877400 | E-mail: [ir@mytilineos.](mailto:ir@mytilineos.)gr

**Γραφείο Τύπου**

Tel. 210-6877346 | Fax 210-6877400 | E-mail: [communications@mytilineos.](mailto:communications@mytilineos.)com

**MYTILINEOS:**

H Εταιρεία MYTILINEOS που ιδρύθηκε στην Ελλάδα το 1990, είναι βιομηχανική και ενεργειακή πολυεθνική εταιρεία, εισηγμένη στο Χρηματιστήριο Αθηνών, με ενοποιημένο κύκλο εργασιών και EBITDA που ανέρχονται σε 6,3 δισ. ευρώ και 823 εκ. ευρώ αντιστοίχως και απασχολεί περισσότερους από 5.442 άμεσους και έμμεσους εργαζόμενους στην Ελλάδα και το εξωτερικό. Επικεντρωμένη στην αειφορία, έχει θέσει ως στόχο τη μείωση των εκπομπών διοξειδίου του άνθρακα (CO2) κατά τουλάχιστον 30% έως το 2030 και να επιτύχει ουδέτερο αποτύπωμα άνθρακα στο σύνολο της επιχειρηματικής της δραστηριότητας μέχρι το 2050, βάσει των δεικτών επίδοσης ESG για το Περιβάλλον, την Κοινωνία και την Διακυβέρνηση.

[**www.mytilineos.**](http://www.mytilineos.)**com |** [**Facebook**](https://www.facebook.com/MytilineosSA/) **|** [**Twitter**](https://twitter.com/MytilineosSA) **|** [**YouTube**](https://www.youtube.com/user/MytilineosGroup) **|** [**LinkedIn**](https://www.linkedin.com/company/6646293/)